CHO มั่นใจรอบนี้เซ็นรถเมล์ NGV ชัวร์!
CHO เผย ขสมก. ส่งหนังสือแจ้งผลประมูลแล้ว หากไม่มีการร้องเรียนเพิ่มเติมภายใน 3 วัน จะมีการส่งหนังสือเพิ่อนัดลงนามในสัญญา ซึ่งคาดว่าจะสามารถลงนามได้ในช่วงกลางเดือนส.ค.นี้
28 ก.ค. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน จำกัด (มหาชน) หรือ CHO เปิดเผยว่า คณะกรรมการองค์การขนส่งมวลชนกรุงเทพฯ (ขสมก.) ได้ออกหนังสือแจ้งผลการประมูลรถโดยสารปรับอากาศใช้เชื้อเพลิงก๊าซธรรมชาติ NGV (รถเมล์ NGV) ล็อตแรกมาทางบริษัทแล้ว และจะมีการดำเนินการตามขั้นตอนต่อไป
โดยหากภายใน 3 วันไม่มีการร้องเรียนเพิ่มเติมมาที่ ขสมก. หรือ คณะกรรมการว่าด้วยการพัสดุด้วยวิธีการทางอิเล็กทรอนิกส์ (กวพอ.) ก็จะมีการออกหนังสือเชิญให้ผู้ชนะประมูลมาลงนามในสัญญา ขณะที่หากเป็นการร้องเรียนประเด็นเดิมที่เคยมีการร้องเรียนเข้ามาแล้วก็จะไม่มีผล ต้องเป็นการร้องเรียนประเด็นใหม่ ซึ่งคาดว่าจะมีการลงนามได้ในช่วงกลางเดือนส.ค.นี้
ทั้งนี้ “นายสุรเดช ทวีแสงสกุลไทย” คาดว่าจะไม่มีข้อร้องเรียนใหม่เข้ามา จึงมั่นใจว่าทาง CHO จะได้รับงานจัดหารถเมล์ NGV ล็อตแรก